ફિલ્મી સિતારાઓ પણ ફિલ્મની રજૂઆત થાય એ પહેલાં જાતજાતના વિવાદો ઊભા કરી ફટાકડાં ફોડતા રહે. મીડિયા અને ગોસીપવાળા કલાકારોની જાણ બહાર તેમના પ્રેમો જાહેર કરી દે. ટીવી અને અખબારોમાં ખબર છપાયા પછી જ આ ફિલ્મી અને ટી.વી. સિતારાઓને ખબર પડે કે, પોતે કોની સાથે પ્રેમમાં છે કે, પછી કોની સાથે પ્રેમભંગ થયો છે કે, પછી કોની સાથે એમના લગ્ન લેવામાં આવ્યા છે… અને કોની સાથે છૂટાછેડા કે બ્રેક અપ થયો છે. એટલે ઘણા એનો રદિયો આપે… કે… ના ના એવું કંઈ નો’તું… એ તો અમે જસ્ટ ફ્રેન્ડ છીએ… ઘણી વાર તો મીડિયાવાળા સાચું જ કહેતા હશે ને એમ માનીને પ્રેમ શરૂ કરે અને બ્રેક અપ પણ કરી નાખે… આમાં કેટલીય જોડીઓ બનતી હોય અને કેટલીય તૂટતી હોય. પણ જનતાને આવા ફટાકડાઓ અને ફટાકડીઓની વાતોથી મનોરંજન બહુ મળે…. અને આવું મનોરંજન તો ફિલ્મ જોવાથી પણ ન મળે.. હિરોઈનને કેટલીય વાર પ્રેગનન્ટ બનાવી દેવામાં આવે જેની હેરોઈન પોતાને ખબર જ ન હોય.